
Kūrorta statusa noteikšanas, pārskatīšanas un atcelšanas kārtība
Izdoti saskaņā ar Tūrisma likuma 6.1 panta trešo daļu
· 1. Noteikumi nosaka kārtību, kādā institūcijas, savstarpēji sadarbojoties, izvērtē teritorijas atbilstību kūrorta statusam, kā arī lēmuma pieņemšanas termiņus un kārtību, kādā teritorijai nosaka, pārskata vai atceļ kūrorta statusu.
· 2. Lai ierosinātu teritorijai noteikt kūrorta statusu, pašvaldība iesniedz Ekonomikas ministrijā iesniegumu. Iesniegumam pievieno:
· 2.1. dokumentus un informāciju, kas apliecina attiecīgās teritorijas robežas un teritorijas atbilstību Tūrisma likuma 6.1 panta pirmajā daļā noteiktajiem nosacījumiem;
· 2.2. pašvaldības domes lēmumu par kūrorta statusa noteikšanas ierosināšanu attiecīgajai teritorijai.
· 3. Ekonomikas ministrija triju darbdienu laikā no šo noteikumu 2. punktā minētā iesnieguma saņemšanas dienas nosūta iesniegumu un tam pievienotos dokumentus Veselības ministrijai, Viedās administrācijas un reģionālās attīstības ministrijai un Klimata un enerģētikas ministrijai (turpmāk – atzinuma sniedzēji), lai atzinuma sniedzēji atbilstoši kompetencei sniegtu atzinumu par teritorijas atbilstību Tūrisma likuma 6.1 panta pirmajā daļā noteiktajiem nosacījumiem.
· 4. Atzinuma sniedzēji izvērtē šo noteikumu 3. punktā noteiktajā kārtībā saņemto informāciju un 15 darbdienu laikā no informācijas saņemšanas dienas veic vienu no šādām darbībām:
· 4.1. atbilstoši kompetencei sniedz Ekonomikas ministrijai atzinumu par teritorijas atbilstību Tūrisma likuma 6.1 panta pirmajā daļā noteiktajiem nosacījumiem;
· 4.2. ja konstatē, ka saņemtā informācija ir nepilnīga, informē par to pašvaldību un Ekonomikas ministriju, kā arī pieprasa pašvaldībai iesniegt papildu dokumentus vai informāciju, norādot konstatētos trūkumus un nosakot termiņu to novēršanai. Termiņš nav īsāks par 10 darbdienām. Pēc papildu dokumentu vai informācijas saņemšanas attiecīgais atzinuma sniedzējs tos izvērtē un 15 darbdienu laikā sniedz atzinumu Ekonomikas ministrijai.
· 5. Ekonomikas ministrija viena mēneša laikā no iesnieguma saņemšanas dienas pieņem lēmumu par kūrorta statusa noteikšanu teritorijai, ja tā atbilst Tūrisma likuma 6.1 panta pirmajā daļā noteiktajiem nosacījumiem un no atzinuma sniedzējiem saņemti pozitīvi atzinumi, vai lēmumu par atteikumu noteikt teritorijai kūrorta statusu, ja tā neatbilst Tūrisma likuma 6.1 panta pirmajā daļā noteiktajiem nosacījumiem, no atzinuma sniedzējiem saņemti negatīvi atzinumi vai pašvaldība noteiktajā termiņā nav sniegusi papildu dokumentus vai informāciju atbilstoši šo noteikumu 4.2. apakšpunktam. Ekonomikas ministrija par pieņemto lēmumu informē attiecīgo pašvaldību.
· 6. Ja objektīvu iemeslu dēļ šo noteikumu 5. punktā noteikto termiņu nav iespējams ievērot, Ekonomikas ministrija minēto termiņu var pagarināt uz laiku, ne ilgāku par četriem mēnešiem no iesnieguma saņemšanas dienas, paziņojot par to attiecīgajai pašvaldībai.
· 7. Ja atbilstoši šo noteikumu 5. punktam Ekonomikas ministrija ir pieņēmusi lēmumu par kūrorta statusa noteikšanu teritorijai, pašvaldība piecu darbdienu laikā pēc tam, kad ir saņēmusi informāciju par minēto lēmumu, publicē savā tīmekļvietnē informāciju, kas pamato teritorijas robežas un teritorijas atbilstību Tūrisma likuma 6.1 panta pirmajā daļā noteiktajiem nosacījumiem.
· 8. Pašvaldība šo noteikumu 7. punktā minēto informāciju aktualizē ne retāk kā reizi četros gados līdz attiecīgā gada 31. martam, paziņojot par to Ekonomikas ministrijai un atzinuma sniedzējiem.
· 9. Atzinuma sniedzēji izvērtē pašvaldības tīmekļvietnē aktualizēto informāciju un 15 darbdienu laikā no šo noteikumu 8. punktā noteiktā paziņojuma saņemšanas dienas veic vienu no šādām darbībām:
· 9.1. atbilstoši kompetencei sniedz Ekonomikas ministrijai atzinumu par teritorijas atbilstību Tūrisma likuma 6.1 panta pirmajā daļā noteiktajiem nosacījumiem;
· 9.2. ja konstatē, ka publicētā informācija ir nepilnīga, informē par to Ekonomikas ministriju, kā arī pieprasa pašvaldībai publicēt papildu dokumentus vai informāciju, norādot konstatētos trūkumus un nosakot termiņu to novēršanai. Termiņš nav īsāks par 10 darbdienām. Pēc papildu dokumentu vai informācijas publicēšanas attiecīgais atzinuma sniedzējs tos izvērtē un 15 darbdienu laikā sniedz atzinumu Ekonomikas ministrijai.
· 10. Ja atzinuma sniedzēji šo noteikumu 9. punktā minētajā termiņā nav snieguši atzinumu, kā arī nav informējuši Ekonomikas ministriju un pašvaldību par nepieciešamību publicēt papildu dokumentus vai informāciju, uzskatāms, ka atzinuma sniedzēja kompetences jomā teritorija atbilst Tūrisma likuma 6.1 panta pirmajā daļā noteiktajiem nosacījumiem.
· 11. Ekonomikas ministrija viena mēneša laikā no šo noteikumu 8. punktā minētā paziņojuma saņemšanas dienas pārskata teritorijas atbilstību kūrorta statusam un pieņem lēmumu par kūrorta statusa atkārtotu noteikšanu teritorijai, ja apstiprināta teritorijas atbilstība Tūrisma likuma 6.1 panta pirmajā daļā noteiktajiem nosacījumiem un no atzinuma sniedzējiem saņemti pozitīvi atzinumi vai saskaņojums atbilstoši šo noteikumu 10. punktam, vai lēmumu par kūrorta statusa atcelšanu teritorijai, ja teritorija vairs neatbilst Tūrisma likuma 6.1 panta pirmajā daļā noteiktajiem nosacījumiem, no atzinuma sniedzējiem saņemti negatīvi atzinumi vai pašvaldība noteiktajā termiņā nav publicējusi papildu dokumentus vai informāciju atbilstoši šo noteikumu 9.2. apakšpunktam. Ekonomikas ministrija par pieņemto lēmumu informē attiecīgo pašvaldību.
· 12. Ja objektīvu iemeslu dēļ šo noteikumu 11. punktā noteikto termiņu nav iespējams ievērot, Ekonomikas ministrija minēto termiņu var pagarināt uz laiku, ne ilgāku par četriem mēnešiem no šo noteikumu 8. punktā minētā paziņojuma saņemšanas dienas, paziņojot par to attiecīgajai pašvaldībai.
· 13. Ja Ekonomikas ministrija pieņēmusi lēmumu par kūrorta statusa atcelšanu teritorijai, pašvaldība 10 darbdienu laikā pēc tam, kad ir saņēmusi informāciju par minēto lēmumu, dzēš no savas tīmekļvietnes informāciju par teritorijas atbilstību kūrorta statusam, pārtrauc publiski teritoriju norādīt kā kūrortu un informē Ekonomikas ministriju un atzinuma sniedzējus par minēto darbību izpildi.
· 14. Ja teritorijai ir noteikts kūrorta statuss līdz šo noteikumu spēkā stāšanās dienai, pašvaldība līdz 2027. gada 31. janvārim izvieto šo noteikumu 7. punktā minēto informāciju savā tīmekļvietnē un atbilstoši šo noteikumu 8. punktam aktualizē to ne vēlāk kā līdz 2030. gada 31. martam. Turpmāk pašvaldība aktualizē informāciju ne retāk kā reizi četros gados.
· 15. Noteikumi stājas spēkā 2027. gada 1. janvārī.

